
Na temelju članka  15. stavka 2. i 3. Zakona o javnoj nabavi (Narodne novine, broj 120/2016, 114/22 i 48/26), i članka 18. Statuta OPĆE BOLNICE GOSPIĆ. URBROJ: 2125-53-01-1606-25-5 od 26.06.2025. godine,  ravnatelj, mr.sc Sandra Čubelić, dr.med.,spec. pedijatar dana   ________.2026 , donio je  

PRAVILNIK O PROVEDBI NABAVE ROBA, RADOVA I USLUGA NA KOJU SE NE PRIMJENJUJE ZAKON O JAVNOJ NABAVI
(JEDNOSTAVNA NABAVA)

OPĆE ODREDBE

Članak 1.

U svrhu poštivanja osnovnih načela javne nabave, te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i/ili usluga, procijenjene vrijednosti do 50.000,00 EUR-a za nabavu roba i usluga te provedbu projektnih natječaja, odnosno  procijenjene vrijednosti do 100.000,00 EUR-a za nabavu radova (u daljnjem tekstu: jednostavna nabava), za koje sukladno čl.12. stav. 1.  Zakona o javnoj nabavi ne postoji obveza provedbe postupaka javne nabave. 

U provedbi postupaka nabave robe, radova i/ili usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
Članak 2.

Procijenjena vrijednost nabave je vrijednost izražena bez PDV-a.
Pri izračunu procijenjene vrijednosti nabave mora se uzeti u obzir ukupna vrijednost nabave, koja uključuje sve opcije i moguća obnavljanja ugovora ili višekratno izdavanje narudžbenica.

Procijenjena vrijednost nabave utvrđuje se analizom tržišta koju provodi Odsjek za javnu nabavu. 

Članak 3.

Nabava iz članka 1. ovog akta dijeli se na nabave prema vrijednosti na nabavu čiji je iznos:

· procijenjene vrijednosti nabave od 5.000,00 EUR-a do 15.000,00 EUR-a,
· procjenjena vrijednost nabave jednaka i veća od 15.000,00 EUR-a

· procijenjene vrijednosti nabave za robe i usluge od 25.000,00 EUR-a do 50.000,00 EUR-a  odnosno procijenjene vrijednosti od 45.000,00 EUR-a  do 100.000,00 EUR-a za radove.


Članak 4.

Jednostavnu nabavu roba, usluga i radova čija je procijenjena vrijednost manja od 5.000,00 eura Naručitelj ne iskazuje u Planu nabave. Za predmete nabave čija je procijenjena vrijednost jednaka ili veća od 5.000,00 eura i manja od 50.000,00 eura za robu i usluge i do 100.000,00 eura za radove, Naručitelj u Plan nabave unosi podatke iz članka 2. Pravilnika o planu nabave, registru ugovora, prethodnom savjetovanje i analizi tržišta u javnoj nabavi (N.N. 101/2017, 144/2020 i 30/2023).
SPRJEČAVANJE SUKOBA INTERESA
Članak 5.

Za sprječavanje sukoba interesa na odgovarajući način se primjenjuju odredbe Zakona o javnoj nabavi.
Izjave o nepostojanju sukoba interesa, osobe koje provode postupak nabave će davati u svakom pojedinom postupku jednostavne nabave.
Iznimno sukob interesa ne postoji ako predstavnik naručitelja iz članka 76.st.2.točke 1. i 2. Zakona o javnoj nabavi ili s njim povezane osobe iz članka 77.Zakona o javnoj nabavi obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.
Za članove stručnog povjerenstva za nabavu i druge osobe koje  su uključene u provedbu ili mogu utjecati na odlučivanje u postupku nabave, izjava se daje nakon odobrenja početka postupka. Naručitelj je obvezan na temelju izjava svojih predstavnika u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI DO 5.000,00 EUR-a
Članak 6.

Narudžbenice

Nabava roba, radova i usluga procijenjene vrijednosti manje od 5.000,00 EUR bez PDV-a provodi se izdavanjem narudžbenice, osim u slučajevima kada je, zbog prirode predmeta nabave ili drugih opravdanih razloga, potrebno sklopiti pisani ugovor (primjerice za izvođenje radova, izradu projektne dokumentacije, usluge stručnog nadzora, usluge održavanja i slično).

Jednostavna nabava procijenjene vrijednosti manje od 5.000,00 EUR bez PDV-a provodi se na temelju jedne ili više prikupljenih ponuda, odnosno drugih dostupnih podataka o tržištu, ovisno o predmetu nabave i tržišnim okolnostima. Odsjek za javnu nabavu provodi postupak, izdaje narudžbenicu te vodi evidenciju o provedenim nabavama.

Prije izdavanja narudžbenice potrebno je osigurati odobrenje ravnatelja ili osobe koju on ovlasti.

Narudžbenica, odnosno ugovor, obvezno sadrži najmanje: naziv i podatke o naručitelju, naziv, sjedište i OIB gospodarskog subjekta, predmet nabave s detaljnom specifikacijom robe, radova ili usluga, jedinicu mjere, količinu, jediničnu i ukupnu cijenu, rok i mjesto isporuke, odnosno izvršenja, te ostale bitne uvjete nabave.

Ugovori

Jednostavna nabava čija je procijenjena vrijednost manja od 5.000,00 EUR-a i u kojoj je obvezno sklapanje pisanog ugovora, provodi se temeljem poziva za dostavu ponuda jednom ili više gospodarskih subjekata ovisno o predmetu nabave. Izvršitelj je Odsjek za javnu nabavu i o istoj vodi evidenciju. 
Poziv za dostavu ponuda javni naručitelj može slati i gospodarskim subjektima koji su izuzeti po Zakonu o javnoj nabavi (120/2016), te izmjenama i dopunama Zakona o javnoj nabavi  ( 114/2022, 2026) po nalogu odgovorne osobe naručitelja, a provodi ga Odsjek javne nabave. 

Rok za dostavu ponuda i način na koji će se iste dostaviti određuje javni naručitelj u Pozivu za dostavu ponuda u svakom predmetu nabave sukladno složenosti predmeta nabave i svojim potrebama.
Ugovor mora sadržavati pečat, te ga potpisuje odgovorna osoba Naručitelja ili osoba koju on ovlasti. Ovisno o predmetu nabave  ugovor mora sadržavati i podatke o načinu i roku plaćanja te ugovornoj kazni. Objavljuje se u Registru ugovora. 
U slučaju uvođenja elektroničkog potpisa primjenjuju se odrebe važeće za elektronički potpis.

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 5.000,00 EUR DO 15.000,00 EUR  
Jednostavna nabava čija je procijenjena vrijednost jednaka ili veća od 5.000,00 EUR do 15.000,00 EUR, provodi se temeljem poziva za dostavu ponuda jednom ili više gospodarskih subjekata ovisno o predmetu nabave. Izvršitelj je Odsjek za javnu nabavu i o istoj vodi evidenciju. 
Poziv za dostavu ponuda javni naručitelj može slati i gospodarskim subjektima koji su izuzeti po Zakonu o javnoj nabavi (120/2016), te izmjenama i dopunama Zakona o javnoj nabavi 

( 114/2022, 2026) po nalogu odgovorne osobe naručitelja, a provodi ga Odsjek javne nabave. 
Rok za dostavu ponuda određuje javni naručitelj u Pozivu za dostavu ponuda u svakom predmetu nabave sukladno složenosti predmeta nabave i svojim potrebama. Rok za dostavu ponude ne smije biti manji od 8 dana.

Poziv za dostavu ponuda dostaviti će se na mail adresu gospodarskih subjekata.
Ugovor mora sadržavati pečat, te ga potpisuje odgovorna osoba Naručitelja ili osoba koju on ovlasti. Ovisno o predmetu nabave  ugovor mora sadržavati i podatke o načinu i roku plaćanja te ugovornoj kazni. Objavljuje se u Registru ugovora. 
U slučaju uvođenja elektroničkog potpisa primjenjuju se odrebe važeće za elektronički potpis.

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKA ILI  VEĆA OD 15.000,00 EUR DO 25.000,00 EUR ZA ROBE I USLUGE  ODNOSNO 45.000,00 EUR ZA RADOVE
Članak 7.

Nabavu radova, roba i usluga procijenjene vrijednosti jednake ili veće od 15.000,00 EUR-a do 25.000,00 EUR za robu i usluge te provedbu projektnih natječaja, odnosno procijenjene vrijednost do 66.360,00 EUR za radove, Naručitelj započinje danom donošenja Odluke o provedbi nabave na koju se ne primjenjuje Zakon o javnoj nabavi koju donosi odgovorna osoba Naručitelja.

Odluka iz stavka 1. ovog članka sadrži podatke o Naručitelju, nazivu predmeta nabave, procijenjenoj vrijednosti nabave, podatke o stručnom povjerenstvu za provedbu nabave, te o broju ponuditelja kojima se dostavlja poziv za ponudu. 

Broj gospodarskih subjekata kojima Naručitelj upućuje poziv za prikupljanje ponuda do max. pet gospodarskih subjekata. Ovisno o vrsti predmeta nabave, uključujući i razinu tržišnog natjecanja u tom području, broj gospodarskih subjekata može biti manji od pet.  Poziv za dostavu ponuda sadrži naziv predmeta nabave, procijenjenu vrijednost  i dokaze sposobnosti ponuditelja tj.dokaze za osnove za isključenje i uvjete sposobnosti,  tehničke sposobnosti ako je potrebno, te se navodi način prigovora čelniku (u kojem roku i na koji način se dostavlja prigovor).
Poziv za dostavu ponude upućuje se samo određenim gospodarskim subjektima koje odredi odgovorna osoba  javnog naručitelja putem EOJN. 
Poziv za dostavu ponuda dostavlja se samo jednom gospodarskom subjektu u određenim predmetima nabave ukoliko javni naručitelj ima spoznaju da gospodarski subjekti posjeduju određena ovlaštenja vezana za predmet nabave ili predmet nabave ima neke specifičnosti.
Poziv za dostavu ponuda javni naručitelj može  slati i gospodarskim subjektima koji su izuzeti po Zakonu o javnoj nabavi (120/2016),  i od njih zatraži dokaze za osnove za isključenje i uvjete sposobnosti, po nalogu odgovorne osobe naručitelja, s obzirom na predmet nabave, prije sklapanja ugovora. Poziv za dostavu dokaza upućuje se samo određenom gospodarskom subjektu kojeg odredi odgovorna osoba  javnog naručitelja. 

Poziv za dostavu ponuda upućuje se putem EOJN gospodarskim subjektima.
Rok za dostavu ponuda i način na koji će se iste dostaviti određuje javni naručitelj u Pozivu za dostavu ponuda u svakom predmetu nabave sukladno složenosti predmeta nabave i svojim potrebama.
PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI OD 25.000,00 EUR-a DO 50.000,00 EUR-a  ODNOSNO 45.000,00 EUR-a DO 100.000,00 EUR-a
                                                                   Članak 8.
Nabavu roba i usluga procijenjene vrijednosti jednake ili veće od 25.000,00 EUR-a do 50.000,00 EUR-a  odnosno procijenjene vrijednost do 45.000,00 EUR-a do 100.000,00 EUR-a za radove, Naručitelj započinje danom donošenja Odluke o provedbi nabave na koju se ne primjenjuje Zakon o javnoj nabavi koju donosi odgovorna osoba Naručitelja.

Odluka iz stavka 1. ovog članka sadrži podatke o Naručitelju, nazivu predmeta nabave, procijenjenoj vrijednosti nabave, podatke o stručnom povjerenstvu za provedbu nabave.

Naručitelj je obvezan provesti postupak jednostavne nabave putem javne objave u modulu jednostavne nabave putem EOJN.
Naručitelj nije obvezan provesti postupak jednostavne nabave putem javne objave u modulu jednostavne nabave već isti provodu sukladno čl.7. ovog Pravilnika:
a)ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,

b)ako zbog objektivnih razloga predmet nabave može izvršiti , isporučiti ili pružiti samo određeni gospodarski subjekt, i to:

1. ako je predme nabave stvaranje ili stjecanje jedinstvenog umjetničkog djela ili umjetničke izvedbe

2. ako iz tehničkih razloga predmet nabave može isporučitit samo određeni gospodarski subjekt  ili

3.ako je to nužno radi zaštite isključivih prava, uključujući prava intelektualnog vlasništva

4.ako postoji iznimna žurnost uzrokovana događajima koje naručitelj nije mogao predvidjeti niti na njih utjecati

Razlozi primjene ovih okolnosti navode se pri objavi u EOJN. 
POZIV ZA DOSTAVU PONUDA
Članak 8.

Naručitelj u pozivu za dostavu ponuda određuje osnove za  isključenje gospodarskih subjekta, a prema vrsti predmeta nabave  određuje kriterije za odabir gospodarskog subjekta (  uvjete sposobnosti) sukladno Zakonu o javnoj nabavi.

Navedene dokumente koje traži javni naručitelj iz predhodnog stavka gospodarski subjekti dostavljanju u ponudi u neovjerenoj preslici a u skladu s Pravilnikom o izmjenama i dopunama Pravilnika o dokumentaciji o nabavi te ponudi u postupcima javne nabave.
Naručitelj u pozivu za dostavu ponuda može odrediti uz uvjete koje se navodi u st. 1. ovog članka odrediti i druge uvjete  predviđene Zakonom o javnoj nabavi, s time da naručitelj uz navod o traženom dokumentu obvezno navodi minimalnu razinu sposobnosti koja mora biti vezana i razmjerna uz predmet nabave.

Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora za slučaj povrede ugovornih obveza, 
jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti, sukladno Zakonu o javnoj nabavi.

Javni naručitelj će u pozivu za dostavu ponude navesti koje dokumente trebaju ponuditelji dostaviti i na koji način sukladno Zakonu o javnoj nabavi (NN br.120/2016, 114/2022 i  48/2026).
OBJAŠNJENJE NARUČITELJA VEZANA UZ POZIV ZA DOSTAVU PONUDA

Članak 9.
(1) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda, isključivo elektronskim putem kroz sustav EOJN RH,  najkasnije tijekom drugog dana prije roka određenog za dostavu ponuda.

(2) Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN RH najkasnije dan prije roka određenog za dostavu ponuda.

(3) U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda.

(4) Za vrijeme roka za dostavu ponuda, uvjeti navedeni u pozivu za dostavu ponude mogu se iz opravdanih razloga izmijeniti o čemu se obavijest i izmjena odmah dostavljaju pozvanim subjektima unutar modula EOJN RH.

OTVARANJE, PREGLED I OCJENA PONUDA

Članak 10.

Otvaranje ponuda nije javno, te započinje na naznačenome mjestu i u naznačeno vrijeme, istodobno s istekom roka za dostavu ponuda te se o istom odmah sačinjava zapisnik o otvaranju, pregledu i ocjeni ponuda.

Ponude otvaraju najmanje dva člana Stručnog  povjerenstva za provedbu nabave Naručitelja.
Članak 11.

U postupku otvaranju, pregledu i ocjeni ponuda mora sudjelovati najmanje jedan član Stručnog povjerenstva za provedbu nabave koji posjeduje važeći certifikat u području javne nabave.

Članak 12.

Kriterij za odabir ponude je najniža cijena ili ekonomski najpovoljnija ponuda.

Članak 13.

Na osnovi rezultata pregleda i ocjene ponuda donosi se Odluka o odabiru najpovoljnije ponude ponuditelja s kojim će se sklopiti ugovor o nabavi i stupa na snagu danom donošenja.
Za donošenje odluke o odabiru dovoljna je jedna prihvatljiva ponuda.

Odluka o odabiru najpovoljnije ponude obvezno sadrži: podatke o Naručitelju, predmet nabave, naziv ponuditelja čija je ponuda odabrana za sklapanje ugovora, cijenu predmeta nabave bez PDV-a, razloge odbijanja ponuda(ako je primjenjivo), prigovor, datum donošenja odluke i potpis odgovorne osobe. 
Članak 14.

Odluka o poništenju postupka jednostavne nabave, odnosno Odluka odabiru najpovoljnije ponude obvezno se dostavlja svakom ponuditelju na dokaziv način (dostavna knjiga pošte, e-mailom, i sl.). i putem EOJN.
Članak 15.

Donošenjem  Odluke o odabiru najpovoljnije ponude,  istekom prigovora,  stječu se uvjeti za sklapanje ugovora o nabavi sa odabranim ponuditeljem.
PRIGOVOR






     Članak 16.

U postupku jednostavne nabave čija je procijenjena vrijednost veća od 15.000,00 EUR, gospodarski subjekti imaju pravo prigovora.

Pravo na prigovor ima svaki gospodarski subjekt koji ima ili je imao pravni i koji je pretrpio ili bi mogao pretrpjeti štetu od navodnoga kršenja subjektivnih prava.

Prigovor se upućuje odgovornoj osobi Naručitelj u roku 5 dana od pritka Odluke o odabiru odnosno poništenju.

Prigovor sadrži naziv predmeta nabave, evidencijski broj nabave i navod na koji se prigovara.

Prigovor se upućuje mail na adresu: nabava@obgospic.hr.
Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.

Čelnik Naručitelja u postupku po prigovoru može:

1. obustaviti postupak,

2. odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljena od neovlaštene osobe,

3. odbiti prigovor,
4. usvojiti prigovor.
Odluka o prigovoru mora biti obrazložena.
IZVRŠENJE UGOVORA O NABAVI

Članak 17.

Ugovor o nabavi mora biti u skladu s uvjetima određenima u pozivu za dostavu ponuda i odabranom ponudom.

Ugovorne strane izvršavaju ugovor o nabavi u skladu s uvjetima određenima u pozivu za dostavu ponuda i odabranom ponudom.

Naručitelj je obvezan kontrolirati da li je izvršenje ugovora o nabavi u skladu s uvjetima određenima u pozivu za dostavu ponuda i odabranom ponudom.
Izvršenje ugovora, naručitelj će preko referenata javne nabave, pratiti ovisno o  predmetu nabave. Ukoliko se radi o isporuci robe, imenuju se osobe za primopredaju, a za usluge i radove ovlaštena osoba naručitelja za izvršenje predmeta nabave.
Izmjene ugovora o nabavi za vrijeme njegova trajanja dozvoljene su pod uvjetom da se ne mijenja pravna priroda ugovora i u skladu s Zakonom o javnoj nabavi.

Na odgovornost ugovornih strana za ispunjenje obveza iz ugovora o javnoj nabavi primjenjuju se odgovarajuće odredbe Zakona o obveznim odnosima.
ZAVRŠNE ODREDBE
Članak 18.

Naručitelj je obvezan svu dokumentaciju o postupcima  jednostavne nabave čuvati najmanje 4 godine od završetka postupka jednostavne nabave.
Članak 19.

Postupci primopredaje roba, radova i usluga, te praćenja izvršenja ugovora regulirani su internim procedurama naručitelja.

Članak 20. 
Ovaj Pravilnik o provedbi nabave roba, radova i usluga na koju se ne primjenjuje Zakon o javnoj nabavi (jednostavna nabava) objavit će se na Oglasnoj ploči i na WEB-stranici Bolnice, a stupa na snagu 1. rujna 2026. godine. Stupanjem na snagu ovog Pravilnika o provedbi nabave roba, radova i usluga na koje se ne primjenjuje Zakon o javnoj nabavi (jednostavna nabava) prestaje važiti Pravilnik o provedbi nabave roba, radova i usluga na koju se ne primjenjuje Zakon o javnoj nabavi (jednostavna nabava) URBROJ: 2125-53-01-275-23-1 od 31.siječnja, 2023. godine. Postupci jednostavne nabave pokrenuti prije stupanja na snagu ovog Pravilnika dovršit će se prema odredbama akta koji je bio na snazi u trenutku pokretanja postupka.
Ur.br.: 2125 -53- 01-              -26-1 

Gospić, _______________,2026. Godine








Predsjednik Upravnog vijeća








Ivan Stanić, dr. med., spec. epidemiolog









_________________________

Utvrđuje se da je ovaj Pravilnik objavljen na oglasnoj ploči Opće bolnice Gospić dana ______________. godine, te je stupio na snagu dana 01.09.2026. godine.










Ravnatelj







mr. Sandra Čubelić, dr. med., spec. pedijatar








  __________________________

